Nog geen besluit oor Mahumapelo se opvolgerSupra Mahumapelo. Foto: ANA Die ANC in Noordwes het vandeesweek vergader om kandidate te bespreek om die voormalige premier van Noordwes, Supra Mahumapelo, op te volg. Sussana Dantjie, waarnemende provinsiale sekretaris, het Woensdag gesê die ANC-alliansies het Dinsdag in Rustenburg vergader waar die name van mense voorgestel is om Mahumapelo op te volg. “Die doel van die vergadering is om die name van voorgestelde kandidate te bespreek om die vakante pos as premier van die provinsie Bokone Bophirima [Noordwes] te vul. Die kandidate sal gefinaliseer word deur die ANC se provinsiale uitvoerende komitee en dan aan die nasionale uitvoerende komitee (NUK) voorgestel word vir beslissing,” het Dantjie gesê. Dantjie het nie die name van die kandidate bekend gemaak nie. Mahumapelo het op 23 Mei bedank nadat hy lank onder druk was om sy amp te onthef weens gewelddadige betogings in die provinsie. Die ANC het Maandag aangedui Mahumapelo sal as gewone lid van die provinsiale wetgewer aanbly. Pres. Cyril Ramaphosa het die provinsiale regering in Noordwes vroeër in Mei onder administrasie geplaas. Die ANC kon aan die einde van Mei nie daarin slaag om tydens sy NUK-vergadering van drie dae op ŉ opvolger vir Mahumapelo te besluit nie. Ace Magashule, sekretaris-generaal van die ANC, het destyds gesê die drie dae was nie genoeg tyd om organisatoriese sake uit te pluis nie. Hy het gesê die drie kandidate wat deur die Noordwes- provinsiale uitvoerende komitee van die ANC voorgestel is om Mahumapelo op te volg, is nie voldoende bespreek nie weens beperkte tyd. Volgens mediaberigte was dié drie kandidate OJ Tselapedi, Manketsi Tlhape en Dantjie. Die NUK het na berig word egter besluit dat nie een van dié kandidate geskik is nie aangesien hulle almal glo bondgenote van Mahumapelo is.